**Javnaðarflokkurin** (**Jv.**) (uttale: /ˈjaunɛaːrˌflɔkʊrɪn/) er et sosialdemokratisk politisk parti på Færøyene. Det ble stiftet i 1925, og er et av de fire store partiene på Lagtinget.

Javnaðarflokkurin ble dannet med sikte på å forbedre arbeiderklassens kår. Samtidig nedtonet det spørsmålet om Færøyenes forhold til Danmark, som hittil hadde vært altoverskyggende i færøysk politikk. Javnaðarflokkurin har siden utviklet seg fra klart danskvennlig til et mer avholdende hjemmestyreparti. Partidannelsen kom samtidig med organiseringen av arbeidstagerne i Føroya Arbeiðarafelag. Partiet står sterkest i byene der fiskeindustrien ble reist tidlig, som Tvøroyri og Vágur på Suðuroy og hovedstaden Tórshavn.

Partiet tilhører partifamilien av arbeiderpartier. Javnaðarflokkurin er assosiert med det danske Socialdemokratiet i Folketinget. Javnaðarflokkurin er observatør i Sosialistinternasjonalen og medlem av SAMAK.

Partinavnet kommer fra verbet *javna*, «å jevne ut», og kan oversettes til «Jevningspartiet» eller «Jevnbyrdighetspartiet». På dansk heter partiet offisielt «Det Socialdemokratiske Parti».

På stemmesedlene benytter partiet bokstaven «C».

Historie
--------

Den 25. september 1925 ble Suðurstreymoyar Javnaðarfelag dannet i Tórshavn. Foreningen sprang for det meste ut av Havnar Arbeiðsmannafelag (Thorshavn Arbejderforening) og den sosialistiske ungdomsforeningen. Noen måneder senere ble Froðbiar Sóknar Javnaðarfelag dannet på Tvøroyri. I 1926 dannet lagene en landsdekkende partiorganisasjon, Føroya Javnaðarflokkur, med M.S. Viðstein som formann.

Den første utgaven av *Føroya Social Demokrat* fra 1927.
Partiet etablerte i 1927 et presseorgan, *Føroya Social Demokrat*, som i 1955 fikk navnet *Sosialurin*. Etter den ble solgt i 2006, har den ikke lenger noen formell tilknytning til partiet.

I 1928 stilte Javnaðarflokkurin for første gang til valg og fikk to representanter på Lagtinget; M.S. Viðstein og Peter Mohr Dam. Den økonomiske krisen utløst av kollapsen i de spanske og italienske saltfiskmarkedene i 1930-årene styrket Javnaðarflokkurins danskvennlige linje og velgertilslutning. I 1936 fikk partiet 24 % av stemmene og seks mandater på Lagtinget, hvorav halvparten fra Suðuroy. Peter Mohr Dam, lærer på Tvøroyri, ble valgt til partiformann.

Partiet tok del i utarbeidelsen av Hjemmestyreloven av 1948 og satt i Færøyenes første hjemmestyreregjering. Det var likevel ikke før 1958 at Javna­ðarflokkurin fikk sitt gjennombrudd som regjeringsparti. Ved lagtingsvalget i 1958 ble Javnaðarflokkurin største parti, og Peter Mohr Dam ble partiets første statsminister. Han satt også som statsminister da han døde i 1968.

I 1970 ble Atli Dam, sønn av Peter Mohr Dam og tidligere fiskeriminister, statsminister for Javnaðarflokkurin, og i 1972 ble han partiformann. Han ble Færøyenes lengst sittende statsminister med til sammen 16 år på posten. Han måtte gå av under bankkrisen på Færøyene først i 1990-årene. Marita Petersen tok over og måtte lede tøffe forhandlinger med danske banker og myndigheter. Partiet tapte statsministerposten etter lagtingsvalget i 1994, da lagtingsgruppen ble halvert. Partiet hadde mistet tillit hos store deler av fagbevegelsen, som stilte til valg som Verkamannafylkingin.

Jóannes Eidesgaard ble partiformann i 1996 og satt i to regjeringer som finansminister og statsminister, for det meste i et blokkoverskridende samarbeid med de borgerlige partiene. Hans etterfølger Aksel V. Johannesen har vært statsminister i en sentrum–venstreregjering.

Partiet forkortet sitt formelle navn fra «Føroya Javnaðarflokkur» til «Javnaðarflokkurin» under et ekstraordinært landsmøte i 2010.

Formenn
-------

* M.S. Viðstein 1926–1936
* Peter Mohr Dam 1936–1968
* Einar Waag 1968–1969
* Jákup Fr. Øregaard 1969–1972
* Atli Dam 1972–1993
* Marita Petersen 1993–1996
* Jóannes Eidesgaard 1996–2011
* Aksel V. Johannesen 2011–d.d.

Valghistorikk
-------------

Lagtingsvalg

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| År | Stemmer | Mandater |
| --- | --- | --- |
| # | % |
| 1928 | 671 | 10,6 | 

2 / 23
 |
| 1932 | 825 | 10,5 | 

2 / 21
 |
| 1936 | 1 891 | 24,0 | 

6 / 24
 |
| 1940 | 2 012 | 23,9 | 

6 / 24
 |
| 1943 | 1 919 | 19,9 | 

5 / 25
 |
| 1945 | 3 005 | 22,8 | 

6 / 23
 |
| 1946 | 3 705 | 28,1 | 

4 / 20
 |
| 1950 | 2 605 | 22,4 | 

6 / 25
 |
| 1954 | 2 518 | 19,8 | 

5 / 27
 |
| 1958 | 3 589 | 25,8 | 

8 / 30
 |
| 1962 | 4 161 | 27,5 | 

8 / 29
 |
| 1966 | 4 751 | 27,0 | 

7 / 26
 |
| 1970 | 4 916 | 27,2 | 

7 / 26
 |
| 1974 | 5 125 | 25,8 | 

7 / 26
 |

 |   | 

| År | Stemmer | Mandater |
| --- | --- | --- |
| # | % |
| 1978 | 5 062 | 22,3 | 

8 / 32
 |
| 1980 | 5 043 | 21,7 | 

8 / 32
 |
| 1984 | 5 879 | 23,4 | 

8 / 32
 |
| 1988 | 6 233 | 21,6 | 

7 / 32
 |
| 1990 | 7 805 | 27,5 | 

10 / 32
 |
| 1994 | 3 918 | 15,4 | 

5 / 32
 |
| 1998 | 6 063 | 21,9 | 

7 / 32
 |
| 2002 | 6 378 | 20,9 | 

7 / 32
 |
| 2004 | 6 921 | 21,8 | 

7 / 32
 |
| 2008 | 6 016 | 19,3 | 

6 / 33
 |
| 2011 | 5 417 | 17,7 | 

6 / 33
 |
| 2015 | 8 074 | 25,1 | 

8 / 33
 |
| 2019 | 7 480 | 22,1 | 

7 / 33
 |
| 2022 | 9 094 | 26,6 | 

9 / 33
 |

 |

Referanser
----------

1. ↑  Wylie, Jonathan (2011). «Eg oyggjar veit? Views, Overviews and Oversights». I Gaïni, Firouz. *Among the Islanders of the North. An Anthropology of the Faroe Islands* **(engelsk)**. Tórshavn: Fróðskapur. s. 30–31. ISBN 99-9186-534-9.
2. ↑  Østergaard, Uffe (2008). *Færøerne: Nation eller stat?*. *Udenrigs* **(dansk)**. s. 63. ISSN 1395-3818. doi:10.7146/udenrigs.v0i1.119463.
3. 1 2  Ackrén, Maria (2006). «The Faroe Islands: Options for Independence» (PDF). *Island Studies Journal* **(engelsk)**. 1 (2): 225. ISSN 1715-2593. Arkivert fra originalen (PDF) 20. juli 2015. Besøkt 20. juli 2015.
4. ↑  Andersen, Henrik m.fl. (2004). «Socialdemokraterne og Suðuroy – politisk/regionale særtræk ved Suðuroy». *Feltkursusrapport Færøerne august 2003* **(dansk)**. Roskilde Universitetscenter. s. 152–182.
5. ↑  Strøm, Jákup Pauli (1998). *Tit bygdu hetta land: Arbeidsmarknaðurin* **(færøysk)**. Tórshavn: Føroya Skúlabókagrunnur. s. 36–37. ISBN 99918-0-183-9.
6. 1 2 3 4 5 6  «Úr søgu Føroya Javnaðarfloksins» **(færøysk)**. Javnaðarflokkurin. Besøkt 15. januar 2022.
7. ↑  Strøm, Jákup Pauli (1998). *Tit bygdu hetta land: Arbeidsmarknaðurin* **(færøysk)**. Tórshavn: Føroya Skúlabókagrunnur. s. 65. ISBN 99918-0-183-9.
8. ↑  «Føroya Javnaðarflokkur hevur skift navn til Javnaðarflokkurin» **(færøysk)**. Javnaðarflokkurin. 17. mai 2010. [*død lenke*]

Eksterne lenker
---------------

* (fo) Offisielt nettsted Rediger på Wikidata
* (fo) Javnaðarflokkurin på Facebook Rediger på Wikidata

| * v
* d
* r
Politiske partier på Færøyene |
| --- |
| Nåværende partier1 | Javnaðarflokkurin (9) **·** Sambandsflokkurin (7) **·** Fólkaflokkurin (6) **·** Tjóðveldi (6) **·** Framsókn (3) **·** Miðflokkurin (2) **·** Sjálvstýri (0) | Færøyenes flagg |
| Tidligere partier | Den røde 1. maj-gruppe **·** Framsóknarflokkurin **·** Frælsisfylkingin **·** Føroyskir Sosialistar **·** Hin Føroyski Flokkurin **·** Hin stuttligi flokkurin **·** Kommunistiski Flokkur Føroya **·** Kristiligi Fólkaflokkurin **·** Kvinnulistin **·** Loysingarflokkurin **·** Miðnámsflokkurin **·** Oyggjaframi (m-l) **·** Sosialistiski Loysingarflokkurin **·** Verkamannafylkingin **·** Vinnuflokkurin |
| Ungdomspartier | Framsøkin Ungdómur **·** HUXA **·** Sosialistisk Ung **·** Ung fyri Miðflokkin **·** Unga Sambandið **·** Unga Sjálvstýri **·** Unga Tjóðveldið |
| Relaterte artikler | Færøyenes politiske system **·** Færøyenes landsstyre (regjering) **·** Valg på Færøyene **·** Lagtingsmedlemmer 2022–2026 |
| 1 Tallene i parentes er antall representanter i Lagtinget etter seneste lagtingsvalg. |

Portal: Færøyene

|  |  |
| --- | --- |
| Oppslagsverk/autoritetsdata | Store Danske Encyklopædi
 |